Jyväskylän ammattikorkeakoulu

Ammatillinen opettajakorkeakoulu

Opinto-ohjaajakoulutus 2015-2016

Kehittämistyö

Sirpa Sahinjoki

MONIMUOTO RESTONOMIOPISKELIJOIDEN OHJAUS ETÄTYÖMENETELMILLÄ

1.JOHDANTO

Mikkelin ammattikorkeakoulussa on järjestetty restonomikoulutusta vuodesta 1999 lähtien ja tulevana syksynä kyseinen koulutus alkaa myös Kotkassa. Restonomikoulutusta on Kymenlaaksoon toivottu pitempään ja Mikkelin ammattikorkeakoulun restonomikoulutuksen hakijoiden toiseksi suurin ryhmä on tullut juuri Kymenlaakson alueelta. Kotkan restonomikoulutus toteutetaan monimuotona, mikä tarkoittaa että opiskelun voi suorittaa työn ohessa. Opintoihin sisältyy kaksi lähipäivää joka kolmas viikko, verkossa opiskeltavia opintojaksoja ja työelämään kytkettyjä oppimistehtäviä.   
  
Olen tällä hetkellä Jyväskylän ammattikorkeakoulun opinto-ohjaajakoulutuksessa ja opintoihini kuuluu kehittämistyön tekeminen. Valitsin kehittämistyökseni Kotkan monimuoto restonomikoulutuksen etäohjauksen mallin kehittämisen, koska saan syksyllä 2016 kyseisen restonomiryhmän ohjattavakseni. Kehittämistyöni olen nimennyt ”Kotkan restonomien kotisatamaksi”. Olen työskennellyt matkailun lehtorina Mikkelin ammattikorkeakoulussa vuodesta 2003 lähtien ja tehnyt päiväopiskelijoiden sekä monimuoto-opiskelijoiden opintojen ohjaustyötä opiskelijavastaavana jo pitkän aikaa. Opiskelijavastaavan työ on minulle tuttua, mutta ohjauksen tekeminen lähes pääosin etätyömenetelmillä on uutta.

Etäohjauksen malleja yliopisto- ja ammattikorkeakouluopiskelijoille on suunniteltu, kehitetty, tutkittu ja kokeiltu jonkin verran 2000-luvulla. Kallonen-Rönkkö (2002) on tutkinut yliopisto-opetuksen virtuaalistamista Joensuun yliopistossa. Hän on ollut myös kehittämässä yliopisto-opetuksen virtuaaliopetuksen laatujärjestelmää. Nämä molemmat tutkimukset painottuvat virtuaaliopetuksen suunnitteluun eivät niinkään ohjaukseen. Koukkari (2010) tutki ACP:n käyttöä Kuopion yliopiston kahden suunnittelijan sekä kahden opiskelijaryhmän käytössä. Sekä suunnittelija että opiskelijat ovat kokeneet tässä tutkimuksessa ACP:n pääosin hyvänä ja toimivana etäohjauksen välineenä. ACP:n etuna on ennen kaikkea joustavuus ajan ja paikan suhteen, ohjauksen reaaliaikaisuus, läsnäolon tunne, yhteisen dokumentin jakaminen sekä tehokas ajankäyttö.

Lummi (2009) kertoo Tornion ammattikorkeakoulun, Kajaanin ammattikorkeakoulun sekä Diakonia-ammattikorkeakoulun Oulun yksikön yhteistyönä toteutetusta Opinpaja-hankkeesta, jossa kokeiltiin erilaisia tapoja ohjata opiskelijoita tietotekniikan keinoin. Tähän Opinpajan filosofiaan kuului kiinteästi uuden teknologian pedagoginen hyödyntäminen avoimissa oppimisympäristöissä. Avoin oppimisympäristö tarkoittaa opiskelijan kohtaamista välineen avulla tai ilman. Heidän käytössään oli reaaliaikainen LearnLinc sekä eri yhteistyökouluissa käytössä olleet oppimisympäristöt Moodle, WebCT ja Blackboard ex.WebCT6, joita oli hyödynnetty kasvokkain tapahtuvan kohtaamisen ohella.

Omaan kehittämistyöhöni olen ottanut joitain ideoita näistä edellä mainitsemistani, mutta lisäksi myös Seinäjoen ammattikorkeakoulun Keski-Mattisen, Niskasen ja Sivulan vuonna 2010 julkaisemasta Ammattikorkeakouluopintojen ohjaus etätyömenetelmässä- julkaisusta. Punaisena lankana näissä kaikissa ”malleissa” on jonkinlainen yhteinen oppimisalusta / opintoportaali, johon on koottu kaikkien tarvitsemaa tietoa ja sen lisäksi joukko erilaisia videoneuvotteluyhteyksiä.

2. VERKKOVIIDAKKOON EKSYY HELPOSTI

Mikkelin ammattikorkeakoulun ohjaussuunnitelman (2014) mukaan opintojen ohjauksen keskeisenä periaatteena on ollut turvata jokaiselle opiskelijalle tasavertaiset mahdollisuudet henkilökohtaiseen ohjaukseen, jossa ohjaaja on lähellä, tuntee opiskelijan henkilökohtaisesti ja pystyy ohjaamaan niin elämän eri pulmantilanteissa kuin myös opinnoissa eteenpäin. Ohjaussuunnitelmassa on mainittu myös se, että ohjausta tapahtuu erilaisissa verkkoympäristöissä.

Nykyään ammattikorkeakouluopiskelu muuttuu koko ajan entistä enemmän monimuotoisemmaksi ja iso osa opetuksesta siirtyy erilaisiin oppimisympäristöihin ja verkkoon. Mikkelin ammattikorkeakoulun erilaisia verkossa olevia varsinaisia oppimisympäristöjä ovat Moodle, Adobe Connet Pro ja Eliademy. Lisäksi muita verkkoympäristöjä, joihin opiskelijat törmäävät ovat, opiskelijoiden intranet Student, sähköposti Outlook, opintoasiainhallinto-ohjelma Asio, opetuksen suunnittelujärjestelmä Soleops, tiedonkeruujärjestelmä Webropol, Office 365, ajanvarausjärjestelmä Doodle doc ja tila- ja lukujärjestysohjelmat. Mobiili sovelluksista on käytössä WhatsApp.

Näissä eri järjestelmissä on valtavan paljon tietoa ja informaatiota, mutta tieto on hajallaan eri järjestelmässä ja opiskelijan pitää tietää, mistä mikäkin tieto löytyy. Perehdytys näihin eri ohjelmiin ja järjestelmiin tehdään yleensä heti opintojen orientaatiopäivien aikana. Perehdytys yhteen ohjelmaan tai järjestelmään on yleensä 30 minuutista 60 minuuttiin ja sen jälkeen asiat tulisi muistaa itse. Päiväopiskelijat, jotka ovat paikalla joka päivä, saavat toki apua pieneenkin tietotekniseen ongelmaansa, mutta monimuotojen kohdalla tilanne on valitettavasti toinen. Monimuoto-opiskelijoilta tuleekin palautteissa ja palautekeskusteluissa kommentteja, että tiedon haku on hankalaa ja ei tiedä mistä, mikäkin tieto löytyy. Helpottaakseni tätä monimuoto-opiskelijan arkea päädyin rakentamaan Kotkan monimuoto-restonomiopiskelijoille Moodle-oppimisympäristöön oman ”kotiportaalin”, jota siis kutsun ”Kotkan restonomiopiskelijoiden kotisatamaksi”.

3. KOHTI KOTISATAMAA

Moodle on verkko-oppimisympäristö eli LMS (Learning Management System) ja se on oppimisalusta, jonka avulla voidaan rakentaa oppimis- ja työskentely-ympäristöjä

verkossa. Oppimisympäristöajattelun tavoitteena on sitoa oppiminen oppilaitoksen ulkopuolella kiinteästi opetussuunnitelmiin, monipuolistaa opetusta ja hyödyntää oppimisympäristöjä siten, että ne tukevat oppimista myös oppilaitosten fyysisen toimintaympäristön ulkopuolella. Pedagogisesti verkko-oppimisympäristöjen käyttäminen voi olla alussa vaikeaa, sillä suoraan luokkahuoneopetusta siihen ei voi siirtää, mutta ymmärtämällä alustojen edut ja erityisominaisuudet, se voi tukea monipuolisuudellaan opetusta erinomaisesti.

Moodle soveltuu hyvinkin erilaisille käyttäjäryhmille ja erilaisiin käyttötarkoituksiin ja sen avulla voidaan julkaista valmiita kursseja ja sivustoja Internetissä. Moodlen sisältämät ominaisuudet mahdollistavat muun muassa yhteisöllisen sisällöntuotannon, interaktiivisen osallistumisen ja materiaalin jakamisen. Monet harjoitustehtävät voidaan palauttaa Moodlen kautta. Opettaja voi myös arvioida tehtävät suoraan Moodlessa, ja opiskelija voi tarkastella omia arvosanoja Moodlen kautta (moodle.xamk.fi).

Mikkelin ammattikorkeakoulussa Moodlea käytetään lähes jokaisella opintojaksolla ohjaukseen ja opintojaksojen toteuttamiseen. Moodlen pedagoginen lähestymistapa perustuu sosiaalisen tiedonrakentumisen teoriaan ja se on sopiva opiskelukokonaisuuksiin, joissa opiskelijat ovat vuorovaikutuksessa keskenään ja opettajan kanssa. Itse olen käyttänyt Moodlea paljon ja siksi päädyin valitsemaan sen myös tähän etäohjauksen kotiportaaliksi.

Kehittämistyössäni Moodle-portaali eli ”Kotisatama” vastaa opintojen etäohjauksen yhden luukun periaatetta. Kotisatama on jaettu 10 eri osioon. Osiot ovat Tervetuloa opiskelemaan, Tiedottaminen ja viestintä, Opintojen ohjaus ja uraohjaus, Lähijaksot ja virtuaaliviikot, Adobe Connet Pro ja Office 365:n käyttö, Opiskelijaterveydenhuolto, Opintoasiainhallinta ja Asio-toiminnot , Kirjasto- ja oppimisteknologia palvelut, Marata (matkailu-, ravitsemus ja talousala)-projektit, Marata-harjoittelu ja Marata-opinnäytetyö. Lisäksi on myös Uutisosio ja Keskustelufoorumi. Näistä kotiportaalin jokaisesta osiosta on ajan tasalla olevat linkit alkuperäiseen tietolähteeseen, joten tämän kotiportaalin ajan tasalla pitäminen ei vaadi erillistä päivittämistä.

Kotkan monimuoto restonomiopiskelijoiden ohjaamisessa tullaan myös käyttämään WhatsApp-mobiilisovellusta pikaviestien lähetyksessä. Lisäksi opiskelijaryhmälle luodaan oma Facebook-ryhmä epävirallisempaan yhteydenpitoon heidän niin halutessaan.

Kotkan monimuotorestonomien ”kotisataman” rakentaminen on ollut hyvin mielenkiintoinen kehittämistyö, ja olen saamassa siitä itselleni tulevan syksyn ja talven työkalun. Uskon, että tämä yksi portaali auttaa monimuoto-opiskelijaa aluksi löytämään helpommin tarvitsemansa tiedon. Ajan mittaan opiskelijat varmasti oppivat myös hakemaan tarvitsemaansa tietoa jo suoraan kyseessä olevasta järjestelmästä. Aion ottaa saman mallin käyttööni myös Mikkelin restonomien monimuotoryhmälle.

Toivon, että tämä ”Kotkan kotisatama” nimensä mukaisesti muodostuu opiskelijoille turvalliseksi paikaksi, josta he saavat avun ja löytävät etsimänsä.

Lähteet:

Kaakkois-Suomen ammattikorkeakoulu, 2015. Moodle-info / perustallenne . Luettu 2.05.2016

<https://moodle.xamk.fi/mod/page/view.php?id=353391>

Kallonen-Rönkkö, M. 2002a. Opetusta virtuaalistamassa. Teoksessa: Yliopisto-opetusta virtuaalistamassa. www.julkaisu. Joensuu: Joensuun yliopisto, Joensuu: Joensuun yliopiston opetusteknologiakeskuksen selosteita 1. Luettu 14.4.2016 <https://joensuu.fi/opetusteknologiakeskus/julkaisut/yov1_02.pdf>

Kallonen-Rönkkö, M. 2002b. Virtuaaliopetuksen laatujärjestelmää kehittämässä. Teoksessa: Yliopisto-opetusta virtuaalistamassa. www.julkaisu. Joensuu: Joensuun yliopisto, Joensuun yliopiston Opetusteknologiakeskuksen selosteita 1. Luettu 14.4.2016

<http://urn.fi/URN:NBN:fi:joy-20090047>

Keski-Mattinen, T. , Niskanen, J. & Sivula, A. 2010. Ammattikorkeakouluopintojen ohjaus etätyömenetelmillä. www-julkaisu. Luettu 20.5.2016

https://www.theseus.fi/bitstream/handle/10024/34727/B54.pdf?sequence=1

Koukkari, K. 2010. Acode Connect Pro ohjauksen apuna. Opinnäytetyö. WWW-julkaisu.

Luettu 02.05.2016 theseus.fi/bitstream/handle/10024/14345/Koukkari\_Katja.pdf?sequence=1

Lummi, R. 2009. Mikä Opinpaja on ja miksi se on olemassa? Teoksessa: P.-M, Lausas (toim.) Opinpajassa taotaan tuloksia. (Verkkojulkaisu). Kemi: Kemi-Tornion ammattikorkeakoulu, Kemi-Tornion ammattikorkeakoulun julkaisuja. Sarja A. raportteja ja tutkimuksia3. Viitattu 20.05.2016

<http://www3.tokem.fi/kirjasto/tiedostot/Lausas_A_3_2009.pdf>

Mikkelin ammattikorkeakoulu, Ohjausmalli. 2014 [www.julkaisu](http://www.julkaisu). Luettu 04.05.2016

https://staff.xamk.fi/ohjeet-ja-tuki/opiskelijanohjaus/mamk/ohjausmallimamk/Sivut/default.aspx